भारतीय सीमा में की पाकिस्तान के हेलिकॉप्टर ने घुसपैठ, सेना ने की मार गिराने की कोशिश

पुंछ। पाकिस्तान अपनी नापाक हरकतों से बाज नहीं आ रहा है। रविवार को जम्मू-कश्मीर के पुंछ सेक्टर में भारतीय सीमा के अंदर पाकिस्तान का हेलिकॉप्टर देखा गया है। इस मामले से जुड़े लोगों ने बताया कि भारतीय सेना ने इस हेलिकॉप्टर को मार गिराने की कोशिश की। भारत और पाकिस्तान के नियमों के मुताबिक, दोनों देशों के हेलिकॉप्टर एलओसी के एक किमी के दायरे में नहीं आ सकते हैं।

वीडियो में दिख रहा है कि पाकिस्तानी हेलिकॉप्टर पुंछ में पहाड़ी के पास तेजी से और नीचे उड़ान भर रहा था। लगातार गोलियों के चलने की आवाज भी विडियो में सुनाई दे रही थी। लिहाजा, अंदाजा लगाया जा रहा है कि हेलिकॉप्टर को मार गिराने की कोशिश भारतीय सेना की तरफ से की गई थी। हमले में एंटी एयरक्राफ्ट हथियारों का इस्तेमाल नहीं किया गया था। इसके बाद हेलिकॉप्टर तेजी से पीओके की तरफ रवाना हो गया।

इससे पहले शनिवार को उत्तरी कश्मीर में नियंत्रण रेखा के साथ सटे टंगडार (कुपवाड़ा) सेक्टर में पाकिस्तानी सैनिकों ने संघर्ष विराम का उल्लंघन कर आतंकियों की घुसपैठ करवाने का प्रयास किया, जिसे भारतीय सेना ने नाकाम कर दिया था।

इस दौरान पाकिस्तान ने भारतीय सैन्य व नागरिक ठिकानों को भी निशाना बनाया। भारत की जवाबी कार्रवाई में पाकिस्तानी सेना को भी भारी नुकसान पहुंचा है। पाकिस्तानी सैनिकों ने शाम को टंगडार सेक्टर के करनाह सब सेक्टर में सदपोरा और दानी गांव एवं इसी क्षेत्र में स्थित सैन्य चौकियों पर ताबड़तोड़ गोलाबारी शुरू कर दी।

भारतीय जवानों ने पहले संयम बनाए रखा, लेकिन जब गोलाबारी की तीव्रता बढ़ी, तो उन्होंने भी जवाबी फायर शुरू कर दिया। इसके बाद दोनों तरफ से शुरू हुई गोलाबारी देर रात तक जारी रही। सेना के प्रवक्ता राजेश कालिया ने बताया कि टंगडार में सीमा पार से घुसपैठ के प्रयास को नाकाम कर दिया गया है। पाकिस्तानी गोलाबारी का भारतीय सेना ने भी कड़ा जवाब दिया है।

एक और सर्जिकल स्ट्राइक

भारत ने एक बार फिर सर्जिकल स्ट्राइक कर पाकिस्तान से अपने जवान के साथ हुई बर्बरता का बदला ले लिया है। यह ऑपरेशन भारतीय सेना की स्पेशल फोर्स और सीमा सुरक्षा बल के विशेष कमांडो ने मिलकर किया। भारतीय टुकड़ी ने पाकिस्तानी क्षेत्र में दाखिल होकर कई बंकर तबाह कर लगभग 15 पाकिस्तानी सैनिकों को ढेर कर दिया। पाकिस्तान के खिलाफ यह कार्रवाई पहली सर्जिकल स्ट्राइक की दूसरी वर्षगांठ से ठीक पहले गुरुवार को हुई है।

Posted By:

नईदुनिया ई-पेपर पढ़ने के लिए यहाँ क्लिक करे

नईदुनिया ई-पेपर पढ़ने के लिए यहाँ क्लिक करे

डाउनलोड करें नईदुनिया ऐप | पाएं मध्यप्रदेश, छत्तीसगढ़ और देश-दुनिया की सभी खबरों के साथ नईदुनिया ई-पेपर,राशिफल और कई फायदेमंद सर्विसेस

डाउनलोड करें नईदुनिया ऐप | पाएं मध्यप्रदेश, छत्तीसगढ़ और देश-दुनिया की सभी खबरों के साथ नईदुनिया ई-पेपर,राशिफल और कई फायदेमंद सर्विसेस